18.06.2018 г.

В изпълнение на чл. 222, ал. 5 от Закона за предучилищното и училищното образование (ЗПУО) със заповед № РД 06-135/ 11.05.2017 г. на началника на РУО- Добрич е определена **комисия за признаване на квалификационни кредити на педагогически специалисти** след повишаване на квалификацията им в страната, в друга държава членка или трета държава, проведено от организации извън посочените в чл. 43, ал. 2 от Наредба № 12 от 1 септември 2016 г. за статута и професионалното развитие на учителите, директорите и другите педагогически специалисти.

Повишаването на квалификацията на педагогическите специалисти в организации извън посочените в чл. 43, ал. 2 от Наредба 12/ 2016 г. в друга държава членка или трета държава **може** да се извършва **от международни научни организации, неправителствени организации или от чуждестранни висши училища**, разкрити в съответствие със законодателството на другата държава, въз основа на сключени междуправителствени спогодби, международни договори, по които Република България е страна, **или в изпълнение на международни програми и проекти**.

**Признаването** е приравняване на броя академични часове за допълнително придобита квалификация **по компетентности от професионалния профил** на педагогическия специалист към квалификационни кредити по чл. 49, ал. 3 от цитираната наредба, като се спазва изискването, че един квалификационен кредит се присъжда за:

1. **участие в обучение** с продължителност 16 академични часа, от които не по-малко от 8 академични часа са присъствени;
2. подготовка, представяне и публикуване на **доклад**на научна или научно-методическа конференция;
3. научна или научно-методическа **публикация** в специализирано издание.

Съгласно чл. 51, ал. 1 от Наредба 12/ 2016 г. педагогически специалист, който желае признаване на повишаване на квалификацията **чрез проведено обучение** **или участие в друга форма за повишаване на квалификацията по чл. 47, т. 1, т. 2 и т. 6** (курсове, семинари, конференции, конкурси и др.), **подава заявление по образец** до началника на Регионално управление на образованието, към което прилага:

1. Копие от **документи**, **удостоверяващи**повишаване на квалификацията, включително и по международни и национални програми, **от които е видно съдържанието, продължителността на проведеното обучение или участието му в семинар, конференция или друга форма с доклад, съобщение, презентация**;

2. Копие от документ за самоличност;

3. Препис-извлечение от трудовата книжка (или служебна бележка), **удостоверяващо заеманата длъжност** от педагогическия специалист **към датата на подаване на заявлението**.

Комисията препоръчва:

* За признаване на квалификационен кредит за участие в обучение да се представят удостоверение или сертификат за участие и програма на обучението.
* За признаване на квалификационен кредит за публикация в периодично специализирано научно или научно-методическо издание да се представят копия на титулна страница на изданието, на страницата със съдържание на изданието и на страниците с публикацията.
* За признаване на квалификационен кредит за участие с доклад в научна или научно-методическа конференция да се представят удостоверение или сертификат за изнесен доклад на тема…, програма на конференцията и копие на доклада. Началникът на РУО **няма правомощия да признава квалификационен кредит за присъствие** на конференция.
* За признаване на квалификационен кредит за участие в конкурс за педагогически специалисти да се представя удостоверение или сертификат за участие в конкурс, документ за присъдена награда (ако има) и информация за статута на конкурса.

**Заявления** за признаване на повишаване на квалификацията **се подават от педагогическия специалист** в деловодството на РУО-Добрич **от 1во до 10то число на месеците февруари и юли**. Заедно с представените **копия** на документи, **задължително** се носят и **оригиналите - за сверяване**. При необходимост комисията изисква представяне на допълнителни документи.

Документите за повишаване на квалификацията, проведена от организации в друга държава членка или в трета държава, се представят **в легализиран и заверен превод на български език от заклет преводач** съгласно чл. 51, ал. 6 и ал. 7 от Наредба № 12 от 1 септември 2016 г. за статута и професионалното развитие на учителите, директорите и другите педагогически специалисти. Списък на заклетите преводачи е публикуван на интернет страницата на Министерство на външните работи>>Консулски услуги.

Комисията разглежда на заседание постъпилите заявления и в тримесечен срок изготвя доклад с предложение до началника на регионалното управление на образованието за признаване или за отказ за признаване. При положително становище се издава удостоверение за признаване на квалификационен кредит, а при отказ комисията подготвя писмо с мотиви и го изпраща на педагогическия специалист.

Началникът на регионалното управление на образованието **отказва признаване**, когато:

1. придобитата **квалификация не е свързана с компетентности**, ориентирани към **професионалния профил** на съответния педагогически специалист;

2. не може да се докаже **легитимността на организацията**, провела повишаването на квалификацията.

**Отказ от признаване се дава и в случаите**, когато представените документи не отговарят на горепосочените изисквания, например: не съдържат достатъчно информация за съдържанието и продължителността, публикациите не са в периодично специализирано научно или научно-методическо издание, липсва заверен и легализиран превод на документ на чужд език.

Съгласно чл. 222, ал. 5 във връзка с чл. 222, ал. 1 от ЗПУО, **началникът на РУО няма правомощия да признава квалификационни кредити** за обучения, проведени с преподаватели от български висши училища, научни организации и специализирани обслужващи звена – **посочените институции са длъжни да издадат** удостоверение, в което са вписани присъдените квалификационни кредити.

**Няма нормативно основание** за признаване на квалификационен кредит за придобита ПКС – в този случай педагогическият специалист получава **друг вид документ**, издаден от департамент на висше училище.

Във връзка с предстоящия втори период за 2018 г. за подаване на заявления от педагогически специалисти следва да предприемете действия по запознаването на педагогическия персонал с настоящата информация.

**Приложение:** Образец на заявление – Приложение № 16 към чл. 51, ал. 1 от Наредба 12/ 2016 г.